Alkuperänimityksen ja maantieteellisten merkintöjen suojasta annetun neuvoston asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen



Virallinen lehti nro C 045 , 25/02/2003 s. 0002 - 0005



Alkuperänimityksen ja maantieteellisten merkintöjen suojasta annetun neuvoston asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen (2003/C 45/02) Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla. NEUVOSTON ASETUS (ETY) N:o 2081/92 REKISTERÖINTIHAKEMUS: 5 ARTIKLA SAN (x) SMM ( ) Asiakirjan kansallinen numero: 12/2001 1. Jäsenvaltion toimivaltainen viranomainen Nimi: Ministero delle Politiche agricole e forestali Osoite: Via XX Settembre n. 20 I-00187 Roma Puhelin (39) 06 481 99 68 Faksi (39) 06 42 01 31 26 2. Hakijaryhmittymä 2.1 Nimi: Associazione Castanicoltori del Monte Baldo Veronese 2.2 Osoite: C/o Municipio del Comune di San Zeno di Montagna Via Cà Montagna n. 11 I-37010 San Zeno di Montagna (VR) 2.3 Kokoonpano: Tuottaja/jalostaja (x) muu ( ) 3. Tuotelaji: luokka 1.6 - tuoreet ja jalostetut hedelmät, puutarhaviljelytuotteet ja viljat: kastanja 4. Tavaraerittely (tiivistelmä 4 artiklan 2 kohdan edellytyksistä) 4.1 Nimi: Marrone di San Zeno 4.2 Kuvaus: Suojattu alkuperänimitys "Marrone di San Zeno" myönnetään paikalliseen lajikkeeseen locale Marrone kuuluvista jalokastanjapuista saaduille hedelmille. Lajike on valikoitunut alkuperäalueella ja kuuluu Castanea Sativa Mill -lajin ekotyyppeihin. Alueen tuottajat ovat lisänneet sitä suvuttomasti. Hedelmillä on oltava seuraavat ominaisuudet: - kussakin piikkisessä kehdossa saa olla enintään kolme pähkinää, - koko vaihtelee; kilogramman tulee kuitenkin sisältää enintään 120 ja vähintään 50 pähkinää, - pähkinä on muodoltaan soikea, sen kärki on lähes litteä ja sivut useimmiten kuperat, joskin niiden kuperuusaste vaihtelee; väriltään hedelmänseinää vaaleampi siemenarpi muistuttaa litistettyä rengasta, jonka muoto lähenee usein nelikulmiota, eikä se ulotu sivuille, - hedelmänseinä on ohut, kiiltävä ja väriltään vaalean kastanjanruskea, ja siinä on tummempia raitoja, jotka erottuvat erityisesti keskiosassa, - ohut kalvo painuu hieman siemenen sisään ja irtoaa helposti kuorittaessa, - siemen on väriltään oljenkeltainen, hieman karhea, tahnamainen ja maultaan makea. 4.3 Maantieteellinen alue: Marrone di San Zeno -kastanjan tuotanto- ja jalostusalue sijaitsee 250-900 metrin korkeudessa merenpinnasta. Se kuuluu Gardajärven ja Adigejoen väliseen Monte Baldon alueeseen ja käsittää osia seuraavista kunnista: Brentino-Belluno, Brenzone, Caprino Veronese, Costermano, Ferrara di Monte Baldo ja San Zeno di Montagna, jotka kaikki muodostavat yhtenäisen Comunità Montana del Monte Baldon alueen. 4.4 Alkuperätodisteet: Historiallisista viittauksista, jotka vahvistavat tuotteen alkuperän, käy ilmi, että kastanjaa viljeltiin jo keskiajalla. Ensimmäiset kirjalliset todisteet löytyvät vuodelta 1285 peräisin olevasta pergamenttikirjoituksesta, jossa viitataan kastanjametsiin (bosco cum castagnariis iacente in curia Lubiarae in ora ubì dicitur castagnarius banconus), ja vuodelta 1352 peräisin olevasta asiakirjasta, jossa käsitellään S. Anastasia di Veronan luostarin ja Malaspinan suvun välistä kiistaa. Asiakirjassa korostetaan, että alueella menestyi muiden lajien (salgariis, pertegariis et stropegariis) ohella myös jalokastanjapuu (castagnariis). Nämä historialliset lähteet vahvistavat, että kastanjapuita esiintyi Monte Baldon kaakkoisosassa Caprino Veronesen kunnan alueella. 1800-luvun lopussa kaikkialla Tasson laaksossa (Monte Baldon itärinteellä) kukoistivat upeat yltäkylläiset kastanjapuut; niitä esiintyi Malcesinen, Brenzonen ja Castion di Costermanon kuntien alueella, mutta erityisen runsaasti San Zeno di Montagnassa. Tuotteen alkuperä varmistetaan erityisesti kirjaamalla kastanjaviljelmät valvontaelimen asianmukaisesti pitämään ja päivittämään rekisteriin. Kyseiseen rekisteriin on sisällytettävä tiedot kastanjapuuviljelmien tarkasta sijainnista, ja kunkin palstan osalta on ilmoitettava sen omistaja, viljelijä, sijainti, puiden lukumäärä, kastanjoiden enimmäistuotanto sekä puiden ikä. Ilmoittautumishakemukset tähän rekisteriin sekä jo rekisteröityneiden kastanjanviljelijöiden tietojen mahdollista muuttamista koskevat hakemukset on esitettävä ennen sitä vuotta edeltävän vuoden 31. joulukuuta, jonka aikana tuotteet on tarkoitus pitää kaupan SAN-tuotteina. Rekisteriin ilmoittautuneiden tuottajien on ilmoitettava valvontaelimelle tosiasiallisesti tuotettujen myyntiin tarkoitettujen SAN-kastanjoiden määrät 30 päivän kuluessa sadonkorjuun päättymisestä. 4.5 Viljelymenetelmä/Valmistusmenetelmä: Tarhojen on sijaittava kastanjapuun perinteisellä kasvuvyöhykkeellä (Castanetum) 250-900 metrin korkeudella merenpinnasta. Viljelyssä on noudatettava istutusta ja leikkaamista koskevia sääntöjä, joiden avulla voidaan varmistaa Marrone di San Zeno -kastanjan erityisominaisuuksien säilyminen muuttumattomina. Tuotannossa olevien puiden lukumäärä voi olla vähintään 30 ja enintään 120 kappaletta hehtaaria kohti. Sadonkorjuu, joka tapahtuu hedelmien luonnollisen avautumisen mukaan, voidaan suorittaa joko käsin tai asianmukaisia koneita käyttäen siten, että sekä puut että hedelmät säilyvät vahingoittumattomina. Enimmäistuotokseksi on vahvistettu 30 kilogrammaa puuta ja 3,6 tonnia hehtaaria kohti. Sadonkorjuun jälkeen kastanjat lajitellaan ja luokitellaan koon mukaan sen toteamiseksi, että ne vastaavat erityisominaisuuksia koskevia vaatimuksia. Ennen kastanjoiden kulutukseen saattamista ne käsitellään perinteisillä fysikaalisilla menetelmillä (novena ja rissara). "Novena" tarkoittaa hedelmien liottamista vedessä yhdeksän päivän ajan ilman mitään lisäaineita; vesi vaihdetaan kokonaan tai osittain joka toinen päivä. "Rissara" puolestaan on menetelmä, jossa kehdot ja hedelmät säilytetään kasoissa 8-15 päivän ajan. Marrone di San Zeno -kastanja pidetään kaupan tuoreena elintarvikekäyttöön tarkoitetusta materiaalista valmistetuissa pusseissa. Pakkausten koko on 0,3 kg, 0,5 kg, 1 kg, 2 kg, 3 kg, 4 kg, 5 kg tai 10 kg; tätä suurempiin myyntipakkauksiin (25 kg ja 50 kg) on käytettävä juutista tai muusta soveltuvasta materiaalista valmistettuja säkkejä. Kaikki pakkaukset on sinetöitävä siten, että sisällön poistaminen rikkomatta sinettiä on mahdotonta. 4.6 Yhteys maantieteelliseen alkuperään: Jalokastanjapuiden viljelyalue sijaitsee Veronan provinssissa Monte Baldon rinteillä Adigejoen ja Gardajärven välisellä alueella. Tarhat sijaitsevat lajin perinteisellä viljelyvyöhykkeellä 250-900 metrin korkeudessa merenpinnasta. Pohjois-Italian sisäosassa sijaitsevan Gardajärven välimerellinen mikroilmasto vaikuttaa suotuisasti kyseisen alueen olosuhteisiin. Kastanjaviljelmät sijaitsevat happamassa pehmeähkössä maaperässä alueella, jolla vallitsee lauhkea kostea ilmasto. Nämä olosuhteet ovat omiaan varmistamaan tuotteelle sen erityisominaisuudet. Jo vuosisatojen ajan kastanjanviljely on ollut San Zeno di Montagnan maanviljelijöille huomattava tulonlähde, mikä käy ilmi myös historiallisista tutkimuksista (Clara Campagnari & Gina Scardoni). Accademia di Agricoltura, Scienze e Lettere di Veronan julkaisusarjassa ilmestyneessä tutkimuksessa on sadonkorjuuseen, kastanjoiden säilytykseen ja kaupan pitämiseen liittyvää tietoa. 1800-luvun lopulla tuottajat myivät kastanjat joko kauppiaiden välityksellä tai suoraan Caprino Veronesen viikoittaisilla markkinoilla. Miehet huolehtivat kastanjoiden pudottamisesta hakkaamalla puita seipäillä, naisten tehtävänä oli joustavasta puusta valmistettujen pihtien (giova) avulla poimia maahan pudonneet piikkiset siemenkehdot pajukoreihin, jotka tyhjennettiin selässä kannettaviin punottuihin kontteihin (gerli) ja niistä edelleen säilytyskasoihin (rissare). Tämä perinteinen menetelmä on edelleen käytössä (C. Corazzin & M. Biasi). San Zeno di Montagnan kunnassa alettiin 1920-luvulta lähtien viettää marraskuussa perinteistä kastanjajuhlaa, mikä käy ilmi kunnantalossa esillä olevasta valokuva-aineistosta. Myöhemmin toisen maailmansodan jälkeen tapahtumasta tuli Mostra Mercato del Marrone, jota tänä vuonna vietetään 29. kerran. Kastanjat ovat peräisin yksinomaan alkuperäalueella valikoituneesta perinteisestä Marrone-lajikkeesta. 4.7 Valvontaelin Nimi: CSQA Osoite: Via San Gaetano, 74 I-36016 Thiene (VI) 4.8 Merkintä: Kaikissa pakkauksissa on oltava tunnuksella varustettu etiketti. Tunnus muodostuu kahdesta ympyrästä. Toiseen on kuvattu suojeluspyhimys San Zeno ja toiseen kaksi tyyliteltyä, osittain päällekkäistä avautuvaa siemenkehtoa ja esiin tuleva kastanja. Lisäksi vasemmanpuoleisen ympyrän alaosassa on teksti "San Zeno" ja oikeanpuoleisen ympyrän yläosassa teksti "Marrone" ja alaosassa "di San Zeno". SAN-merkintä tehdään ympyröiden väliin niiden alareunaan sijoitettuun heraldiseen nauhaan. Molempien ympyröiden halkaisija on 26 millimetriä. Heraldisen nauhan korkeus on 2,5 millimetriä ja pituus vaakasuunnassa enintään 20 millimetriä. Vasemmanpuoleisessa ympyrässä on kuvattuna valkoisella pohjalla suojeluspyhimys San Zeno. Hänen ihonsa on kastanjanruskea (pantone 478 C), ja hän seisoo lähes rintaansa myöten sinisessä vedessä (pantone 299 C), päässään punainen päähine (pantone 193 C) ja kädessään keltainen paimensauva (pantone 124 C). Tunikan yläosan koristeet ovat keltaiset (pantone 124 C) ja alaosan punaiset (pantone 193 C). Vedestä kohoava vasen käsi pitelee paimensauvaa, johon kiinnitetyssä siimassa on vihreä kala (pantone 576 C). Oikeanpuoleisessa ympyrässä olevat kastanjat ovat kastanjanruskeita (pantone 478 C) ja niitä ympäröi vihreä piikikäs siemenkehto (pantone 576 C). Kaikki tekstit on tehty mustalla värillä valkoiselle pohjalle. Eri tekstien kirjasinkoot ovat seuraavat: - vasemmanpuoleisen ympyrän "San Zeno" -teksti 1,6 mm, - oikeanpuoleisen ympyrän "Marrone di San Zeno" -teksti 1,8 mm, - heraldisen nauhan SAN-merkintä 1,9 mm. Lisäksi etiketissä on mainittava tuotteen paino, tuotantovuosi ja pakkauspaikka. Tuotantoeritelmässä esitetyistä määritelmistä poikkeavien, esimerkiksi mainostarkoituksessa tehtyjen ja kuluttajaa mahdollisesti harhaanjohtavien muiden merkintöjen lisääminen Marrone di San Zeno -SAN-tuotteen päällysmerkintöihin on kielletty. 4.9 Kansalliset vaatimukset: - EY-nro: IT/00209/2001.10.09. Täydellisen asiakirjan vastaanottopäivä: 6 marraskuuta 2002.